Gesin op pad na troue in gru-ongeluk, tweeling (5) sterfFoto: Verskaf. Die polisie in Namakgale buite Phalaborwa ondersoek ŉ saak van strafbare manslag nadat drie mense Saterdag in ŉ motorongeluk dood is terwyl hul op pad was na ŉ troue. Lt.kol. Moathse Ngoepe, woordvoerder van die polisie, het gesê die voorval het Saterdag op die R71 tussen Phalaborwa en Gravelotte plaasgevind. “ŉ Toyota Etios was op dié pad net buite Namakgale toe die bestuurder van die motor beheer oor die motor verloor het en dit teen ŉ boom gebots het. Die gesin was op pad na ŉ troue in Nkowankowa buite Tzaneen.” ŉ Tweeling, ŉ seun en ŉ meisie (5), en ŉ 46-jarige vrou is op slag dood. Vyf ander, onder wie die bestuurder, is in ŉ ernstige toestand na die hospitaal gehaas. Die polisie ondersoek die oorsaak van die ongeluk.